Karen Hækkerup (S), 2006-04-07:
Socialdemokraterne støtter sådan set, at det skal være lettere for lokalbefolkningen at købe ind, og vi synes også, at det er problematisk, at der er områder, hvor man ikke har mulighed for at komme til sin lokale købmand.
Vi synes også, at der er rigtig god melodi i, at man forbedrer mulighederne for, at der også kan komme folk ud og levere varer til døren.
Derfor er vi egentlig som udgangspunkt positivt indstillet på at ændre næringsloven, men vi synes altså, der er nogle knaster, som man må få barberet af, og nogle ting, man må få løst, inden vi kan tiltræde lovforslaget, sådan som det foreligger lige nu.
For som det foreligger, må man altså sige, at der er nogle ting, der virker uigennemtænkte.
Det er måske nok store ord at bruge, men når vi tager i betragtning, at fødevareområdet i Danmark er så mangelfuldt og så utilstrækkeligt, som tilfældet er, på grund af de nedskæringer, som regeringen og Dansk Folkeparti har lavet, virker det altså meget uigennemtænkt, at man nu vil tillade, at enhver, der har lyst til det, uden videre kan slå sig ned som rullende købmand og automatisk blive godkendt til at drive virksomhed, hvis bare omsætningen for den rullende købmand er under 12,2 mio. kr.
Regeringen formulerer det sådan, at man ikke ønsker at stille unødige krav om papirgange.
Man ønsker altså ikke noget bureaukrati, og det er jo sådan set fint og fromt nok, men det er altså ikke særlig betryggende for de forbrugere, som nu skal præsenteres for handlende, der ikke nødvendigvis har nogen forudsætning for eller viden om, hvordan de skal opbevare og behandle fødevarer.
Man kan jo heller ikke rigtig føle sig sikker på, at kontrollen vil være i orden.
Hvordan skal de her rullende købmænd i øvrigt kontrolleres?
Skal de f.eks. have en smiley, hvis det ellers overhovedet har nogen værdi at snakke smileyer mere?
Selve lovforslaget er blevet lavet med en høringsfrist på 7 dage, og det vil jeg gerne her fra M073s55675622nakl.fm Page 5600 Wednesday, June 7, 2006 9:30 AM talerstolen beklage.
Det synes jeg ikke er særlig lang tid at give som høringsfrist.
Ud over de fødevareproblemstillinger, som jeg allerede har nævnt, er der nogle andre problemstillinger, som jeg også synes er vigtige at tage med, nemlig hvordan det her vil påvirke de lokalområder, det drejer sig om.
Der er jo ingen tvivl om, at det vil være en god forretning for en eller anden driftig person at slå sig ned med en butik og køre rundt i sommermånederne og tjene nogle penge og også gøre de folk, som er kunder, glade for og tilfredse med at kunne få leveret varerne til døren.
Men hvis det mersalg, der sker fra de her vogne, ikke er et mersalg, men bare et salg, som forsvinder fra en købmand, som ligger i nærheden, vil det altså betyde, at de købmænd, der regner med at have indtægterne fra de gode sommermåneder til at tære på, når vintermånederne er hårde, vil komme til at miste indtægter, og måske kan det her så i sidste fald være det, der får dem til at dreje nøglen om.
Derfor kan der både være betragtninger over fødevaresikkerheden og betragtninger over, hvad det her rent faktisk betyder for lokalområderne.
Hvis man så kigger på, hvad Landdistrikternes Fællesråd med formand Lone Andersen i spidsen har sendt til os, må jeg sige, at jeg synes, de har nogle svar, som er indlysende rigtige for os at tage med; nemlig at hvis man forankrer de rullende købmænd i virksomheder, som allerede eksisterer i lokalområderne, så dræber man ikke de virksomheder, der allerede findes, men man giver købmændene mulighed for at tage varer med ud, som det i dag er forbudt at medtage, selv om de allerede leverer varer.
Jeg synes, at vi skal kigge rigtig meget på, hvad det forslag indeholder, som Lone Andersen og Landdistrikternes Fællesråd har sendt til os, og så synes jeg, vi skal finde en løsning, for Socialdemokraterne vil meget gerne være med til at ændre næringsloven.
Der er altså bare nogle knaster, som vi bliver nødt til at få snakket om.